L-FBI ippublikat dokumenti, li m'għadhomx meqjusa bħala sigrieta, dwar l-għajnuna li ngħataw it-terroristi li wettqu l-attakki tal-11 ta' Settembru fl-2001, fuq it-Twin Towers fi New York. Is-Sibt ġew immarkati l-20 sena mill-attakk terroristiku li kawża tiegħu kważi 3,000 persuna tilfu ħajjithom wara li erba' ajruplani maħtufa minn terroristi ta' al-Qaida ġġarrfu fil-World Trade Centre fi New York, fil-Pentagon u f'għalqa f'Shanksville. Fost it-3,000 persuna mejta kien hemm 19-il terrorist u 343 pumpier u membru tal-protezzjoni ċivili ta' New York. Id-dokument ta' 16-il paġna u li ġie ppublikat is-Sibt, jagħti d-dettalji dwar il-kuntatti li kellhom it-terroristi ma' persuni mill-Arabja Sawdija u li kienu jinsabu fl-Istati Uniti. Iżda d-dokument ma jagħtix prova li uffiċjali tal-Gvern tal-Arabja Sawdija huma implikati fl-attakk terroristiku. Dan id-dokument ġie ppublikat fuq ordni tal-President Amerikan Joe Biden. Fil-Qorti Federali ta' New York hemm kawża bl-għan li l-Gvern tal-Arabja Sawdija jinżamm responsabbli għall-attakk. Id-dokument li ġie ppublikat jagħti dettalji ta' intervista li saret mill-FBI, fl-2015, ma' raġel li kellu kuntatt ma' persuni mill-Arabja Sawdija u li kienu jgħixu fl-Istati Uniti u li allegatament kienu għenu lit-terroristi jaslu fl-Istati Uniti qabel ma twettaq l-attakk. L-attakk terroristiku kien orkestrat mill-fundatur ta' al Qaeda, Osama bin Laden, li kien inqatel fl-2011. Bħal-lum 20 sena: l-attakk terroristiku fil-qalba tal-Amerka